alexandrainst/scandi-wiki huggingface dataset:
Laurbærkrans

Laurbærkrans er en krans laget av kvister fra laurbærtreet (Laurus nobilis). Slike kranser ble i antikken båret av greske Apollon-prester og seierherrer i idrettsleker og felttog. Fra middelalderen har laurbærkranser vært hederstegn for diktere, kunstnere og idrettsutøvere.

Laurbærkransen symboliserer vanligvis seier og vinnere i kamp, kappestrid, konkurranser og lignende virksomhet, mens olivenkransen symboliserer normalt fred, fredsarbeid og lignende virksomhet, bl.a. i FN's flagg og merke. Stiliseringer av de to kransene kan ligne mye på hverandre og dermed lett bli forvekslet.

Historie 
Laurbærkransen er forskjellig fra dels olivenkransen som er dannet av to olivengrener, dels eikekransen som er dannet av to eikegrener. Mens laurbærkransen noen ganger er gjengitt med små bær, og da ofte rødfargede, mellom bladene, så kan olivenkransen ha oliven (olivenfrukter), ofte grønne, mellom bladene. Både slike kranser og eikekranser kan ha et bånd bundet nede rundt de avkuttede endene på grenene.

I oldtidens Hellas var laurbærkransen knyttet til kulten rundt Apollon. Laurbærkranser ble båret av Apollons prester og gitt som belønning til vinnerne i antikkens olympiske leker og andre leker.

I Roma fikk de seirende feltherrene laurbærkranser og i middelalderen og frem til vår tid har den blitt brukt som hederstegn til diktere og kunstnere. Blant annet er den italienske dikteren Dante Alighieri avbildet med laurbærkrans på hodet, og Napoléon Bonaparte brukte en laurbærkrans av gull i forbindelse med sin kroningsseremoni til fransk keiser.

På mange mynter og medaljer er det en laurbærkrans og noen ordenstegn har laurbærkrans, blant annet den franske Æreslegionens kors er lagt på en grønn laurbærkrans.
Stiliserte laurbærkranser inngår i en rekke emblemer, merker, våpenskjold og andre kjennetegn, både for offentlige myndigheter, organisasjoner og private kommersielle og ideelle organisasjoner og personer. Laurbærkrans er det i  Argentinas riksvåpen. Det er en krans av en eikegren og en laurbærgren rundt den store utgaven av byvåpenet til Paris.Laurbærgrener har flere kommunevåpen bl.a. for Forshaga, Sverige, og Tusby, Finland. Laurbærgrener er i skjoldet til de svenske slektene Lagercrantz' og  Lagergrens slektsvåpen. I norske slekters skjold og hjelmtegn er det laurbærkrans bl.a. hos Arntzen, Bonnevie, Geelmuyden, Gyldenkrantz, Michelet og Mohn.

I norske, personlige segl fra 1700- og 1800-tallene forekommer en stilisert laurbærkrans sammen med monogram, bl.a. i segl på Grunnloven av 17. mai 1814 for oberstløytnant Frederik Wilhelm Stabell, mens det er to små laurbærkvister i seglet til lensmann Ole Olsen Evenstad.

Referanser

Litteratur 
 Fotolitografisk Gjengivelse af det i Storthingets Arkiv opbevarede Original-Haandskrift af Kongeriget Norges Grundlov af 17.de Mai 1814 (viser eidsvollsmennenes segl)
 Hans Cappelen: Norske slektsvåpen, Oslo 1969 (2. opplag 1976)
 Herman L. Løvenskiold: Heraldisk nøkkel, Oslo 1978
 Carl-Alexander von Volborth: Heraldry - Customs, Rules and Styles, Dorset 1981

Eksterne lenker 
 

Insignier
Olympiske symboler
Astor House

Astor House er en femetasjes bygning i distriktet Hongkou i Shanghais sentrum. Det neoklassiske barokke bygget ble reist i  1846 som Richard's Hotel and Restaurant, men fikk navnet Astor House i 1857. Mange berømtheter har bodd på hotellet, blant andre den amerikanske generalen og senere presidenten,  Ulysses S. Grant, fysikeren Albert Einstein, ragtimekomponisten og musikeren Scott Joplin, filosofen Bertrand Russell, ballettdanseren Margot Fonteyn og stumfilmkomikeren Charlie Chaplin. Chiang Kai-shek sov på rom 24 natten før han flyktet til Formosa i 1949.  

Astor House var den første bygning i Kina som fikk elektrisk lys.

I 1990 ble huset det første tilholdssted for Shanghaibørsen. Senere ble det et hotell igjen, under navnet Pujiang Hotel.

Det ligger like ved Suzhouelvens utløp i Huangpu, nord for broen som fører sør til The Bund.

Litteratur
Frank Dikötter: Exotic Commodities: Modern Objects and Everyday Life in China, Columbia University Press, 2007

Eksterne lenker
 The Bund
 Astor House Hotel

Hoteller i Shanghai
Hongkou
NOU 2007:15, Forsvarspolitisk utvalg

Forsvarspolitisk utvalg (FPU) var et norsk offentlig utvalg opprettet ved kongelig resolusjon 18. august 2006.  Utvalget leverte 31. oktober 2007 den offentlige utredningen NOU 2007:15 Et styrket forsvar. Denne gav sammen med Forsvarsstudie 07 utarbeidet av forsvarssjefen, grunnlag for langtidsplan for Forsvaret for perioden 2009–2012.

Utvalget bestod av 16 medlemmer med én representant fra samtlige politiske partier som var representert på Stortinget i tillegg til eksperter fra relevante fag- og kompetansemiljøer. Siri Bjerke (Ap) var utvalgets leder. Andre medlemmer var distriktssjef  (FrP), ordfører Jonni Solsvik (H), sykepleier Åse Wisløff Nilssen (KrF), seniorrådgiver Johan J. Jakobsen (Sp), rådgiver Kjetil Bjørklund (SV), selvstendig næringsdrivende Eldbjørg Løwer (V), leder Geir Knutson, seniorrådgiver Jacob Børresen, beredskapssjef , forsker , professor	Janne Haaland Matlary, forbundsleder , flaggkommandør Arne Røksund, avdelingsdirektør  og assisterende direktør Ståle Ulriksen.

Utvalgets hadde som en del av sitt mål å legge grunnlag for en bred og åpen dialog om forsvars- og sikkerhetspolitiske utfordringer. Utvalgets mandat var å vurdere og fremme forslag til prioriteringer knyttet til et bredt spekter av problemstillinger som ville stå sentralt i den videre utviklingen av Forsvaret, herunder:

 Sentrale utfordringer knyttet til den videre moderniseringen av Forsvaret, med utgangspunkt i behovet for å skape en langsiktig balanse mellom Forsvarets oppgaver, ambisjonsnivå og ressurstilgang.
 Nasjonale og internasjonale utviklingstrekk av betydning for den videre utviklingen av Forsvaret, med et spesielt fokus på nordområdene og Forsvarets rolle i denne forbindelse.
 Forsvaret evne til å bidra til å oppfylle Norges internasjonale forpliktelser knyttet til De forente nasjoner, NATO og europeisk samarbeid.
 Prioriteringer innenfor områder som Forsvarets ambisjonsnivå, sivilt-militært samarbeid og verneplikt.

Utvalget foreslo en styrking av Forsvaret på tre måter:
gjennom et økonomisk løft for å skape bedre balanse mellom Forsvarets oppgaver, struktur og ressurser. 
gjennom at Forsvaret får mer ut av ressursene. 
gjennom forutsigbare forsvarsbevilgninger.

Utvalget foreslo å videreføre den allmenne verneplikten.

Referanser

Eksterne lenker
 NOU 2007:15 Et styrket forsvar

Norsk forsvarspolitikk
Norges offentlige utredninger
Etableringer i 2006
Opphør i 2007
Vatlandstunnelen

Vatlandstunnelen er Agders nest lengste veitunnel, 3 184 meter lang. Den ligger på grensen mellom Kvinesdal og Lyngdal kommuner. Tunnelen er en del av europavei 39, og ble åpnet i 2006.

Se også 
Veitunneler i Norge

Referanser 

Veitunneler i Agder
Tunneler på E39
Veier i Kvinesdal
Veier i Lyngdal
2006 i Norge
Tunneler åpnet i 2006
Rudolf Steinerskolen i Bergen

Rudolf Steinerskolen i Bergen er en steinerskole på Paradis i Fana bydel i Bergen. Skolen er en privat kombinert barneskole, ungdomsskole og videregående skole som underviser over 13 klassetrin, fra 1. klasse til 3. videregående. På videregående tilbys undervisning som gir generell studiekompetanse, i tillegg til fordyping i musikk eller enkelte realfag.

Historie
Skolen startet opp med førsteklasse i en privat villa i Kalvedalsveien i 1929. Lærer var Borghild Tunold.
1933 flyttet skolen inn i en gammel villa på Seiersbjerget. 1935 flyttet skolen over til større lokaler i Vestre Torvgate. 1954 flyttet skolen inn i eget hus på Villavei 5 på Nygårdshøyden. 1969 flyttet skole inn i et skolebygg på Rieber Mohnsvei, hvor den kunne utvide til ungdomsskole. I 1970 fikk skolen økonomisk støtte gjennom Privatskoleloven. I 1982 kom det enda et tilbygg, og 2004 har bygget skolen ut igjen, denne gangen for videregående trinn og administrasjonen.

Kjente personer som har gått på Steinerskolen i Bergen 
Julian Berntzen- Musiker
Trygve Fett - Arkitekt (Gamle Bergen Museum)
Gabriel Fliflet – Musiker
Erlend Høyersten - Kunsthistoriker og direktør ved ARoS Aarhus Kunstmuseum
Elina Krantz – Daglig leder i Stand up Norge
Ingunn Lunde – Professor i russisk ved Universitetet i Bergen.
Truls Mørk – Musiker 
Håkon Matti Skrede- Musiker 
Tarjei Strøm – Musiker
Pål Hafstad Thorsen -Politiker
David Vogt – Musiker
Josefin Winther – Musiker

Referanser

Eksterne lenker
 
  Bergen byleksikon på nett, om Steinerskolen

Barne- og ungdomsskoler i Bergen
Videregående skoler i Vestland
Fana
Utdanningsinstitusjoner etablert i 1929
Bergen
Sessvollmoen leir

Sessvollmoen leir er plassert i Ullensaker kommune i Viken. Garnisonen var ferdig bygget i 1955. Siden den gang, og frem til i dag har den inneholdt mange forskjellige avdelinger. Leiren ble overført fra Hæren til Forsvarets logistikkorganisasjon i august 2018.

I dag domineres Sessvollmoen av fem store avdelinger: Forsvarets sanitet, Forsvarsbygg, Forsvarets logistikkorganisasjon, Regional støttefunksjon Base Viken og Forsvarets kompetansesenter for logistikk.

Forsvarets sanitet 
FSAN stab
Medisinsk avdeling
Veterinærinspektoratet og Medisinsk Styrkebeskyttelse (VET &MSB)
Forsvarets felles sanitetsstyrker
Forsvarets sanitetsskole
Sanitetskompani
Kurssenter
Evakueringsgruppe
Landevakueringskompani
Luftevakueringskompani
Transittevakueringskompani
Sykehusgruppe
NDH 1

Forsvarsbygg

Forsvarets logistikkorganisasjon
Forsvarets kompetansesenter for logistikk og operativ støtte
Fagavdeling for logistikk
Teknisk avdeling
Operasjonsstøtte 
FKL Stab

Avdelinger tilhørende Hæren
Forsvarets militærpolitiavdeling – FMPA
Forsvarets militærpolitiskole – FMPS
Forsvarets kompetansesenter for objektsikkerhet
Logistikkbase land 
Forsvarets hundeskole

Referanser

Eksterne lenker
 Sessvollmoen leir

Norske militærleirer
Byggverk i Ullensaker
Papilio hospiton

Papilio hospiton er en dagaktiv sommerfugl i gruppen av svalestjerter.

Utseende 
Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.

Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler). I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte. Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.

Larven er spraglete farget i hvitt, gult, svart. Farge flekkene er likt ordnet på hvert av kroppssegmentene, og danner derfor et mønster. Utseendet er radikalt forskjellige fra de voksne, både i levevis og i kroppsbygning. Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen. Larvene ånder gjennom åpninger i hudskjelettet (spirakler), langs kroppens sider.

Puppen er festet i et magebelte til en stilk eller lignende.

Levevis 
Paringen skjer ved sammenkobling mellom de to kjønnene. Eggene legges direkte på næringsplanten.

Larven lever som plantespiser på ulike urter og planter som Ferula communis, Ruta corsica og Peucedanum paniculatum.

Papilio hospiton tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse. En omorganisering skjer og dyret bygges opp igjen. Puppeperioden varierer etter temperaturen.

Systematisk inndeling 

 sommerfugler (Lepidoptera) 
 gruppe / overfamilie dagsommerfugler (Papilionoidea)
 familie svalestjerter (Papilionidae) 
 delgruppe Papilioninae
 slekt Papilio 
 Papilio hospiton (Géné, 1839)

Kilder 
 Moths and Butterflies of Europe and North Africa
 Papilionidae – revised GloBIS/GART species checklist

Eksterne lenker 
 
 Moths and Butterflies of Europe and North Africa - flott bildesamling.
 Norges sommerfugler – Norske svalestjerter

Svalestjerter
Sommerfugler formelt beskrevet i 1839
Dyr formelt beskrevet av Carlo Giuseppe Géné
Varegg Allianseidrettslag

Varegg Allianseidrettslag (stiftet 11. april 1947) er et norsk allianseidrettslag fra Sandviken i Bergen, som oppstod ved at de tidligere idrettslagene Pallas og Høydekameratene slo seg sammen. Klubben er kjent for å ha et godt samarbeid med Nordnes Idrettslag og Sandviken Idrettslag. Varegg Fleridrett og Varegg Fotball er selvstendige idrettslag innen allianseidrettslaget, og sistnevnte arrangerer den årlige Varegg Cup, som spilles på ulike baner rundt i Bergen.

Fotball
Vareggs A-lag i fotball er blant de tidligere topplagene i de øverste divisjonene i norsk fotball.

10. oktober 1982 tapte laget 1-9 mot Brann og Brann rykket opp .

A-laget i fotball for menn spilte i 2013-sesongen i 3. divisjon, etter å ha rykket opp fra 4. divisjon i 2011.

Tabell

Orientering
Etter en lang stillstandsperiode startet orienteringssatsingen igjen i 1997. Varegg ble raskt den ledende orienteringsklubben i Hordaland. I de siste årene har orienteringsmiljøet i Bergen sentrert seg rundt Varegg. Både nivået og størrelsen på klubben har vokst betydelig. Varegg har siden ansettelsene av fulltidstrenere vunnet medaljer, spesielt i Norgesmesterskapene. Håkon Jarvis Westergård tok bronse i Juniorverdensmesterskapet i 2012.

Kjente løpere
 Kristin Löfgren
 Håkon Jarvis Westergård
 Morten Jarvis Westergård
 Vegard Jarvis Westergård

Kjente tidligere løpere
 Sindre Østgulen Deisz

Referanser

Eksterne lenker 
 
 Bergen byleksikon på nett, om Varegg

Idrettslag i Bergen
Idrettslag etablert i 1947
Fotballag i Bergen
Fotballag etablert i 1947
Friidrettslag i Norge
Orienteringsklubber i Norge
Bergenhus
Sandviken i Bergen
Caroline av Danmark

Caroline av Danmark (født 28. oktober 1793 i København, død 31. mars 1881 i København) var arveprinsesse av Danmark. Hun var Frederik VI og Marie Sophie eldste datter. 

Hun giftet seg 1829 med arveprins Frederik Ferdinand av Danmark. Ekteskapet var barnløst.

Referanser

Litteratur

Eksterne lenker 
 

Danske prinsesser
Norske prinsesser
Kongelige dansker
Fødsler i 1793
Dødsfall i 1881
Farlig beundring

For den am. dramathrilleren fra 1996 med Wesley Snipes, se The Fan (1996).

Farlig beundring (originaltittel: The Fan) er en amerikansk thriller fra 1981 regissert av Edward Bianchi. Filmen handler om en kjent skuespillerinne som forfølges av en forstyrret beundrer. Hovedrollen spilles av Lauren Bacall, mens sentrale biroller spilles av Michael Biehn og James Garner. Manus er basert på en roman av Bob Randall.

Handling
Den kjente skuespillerinnen Sally Ross får nesten daglig brev fra en forstyrret beundrer. Når han oppdager at brevene stopper hos hennes sekretær går hans sykelige beundring over til et dødelig hat. Snart begynne personer rundt henne å bli myrdet.

Om filmen
Filmen vakte en del oppmerksomhet på grunn av at den ble lansert kort tid etter at John Lennon ble skutt. Til tross for dette, og at den hadde flere stjerner i rollene, ble den ingen publikumssuksess. Den innbrakte tre millioner dollar på amerikansk kino mens produksjonskostnadene var på ni millioner.

Den har fått 35 % på Rotten Tomatoes.

Filmen ble innspilt i New York våren og sommeren 1980.

I rollene

Referanser

Eksterne lenker 

Thrillerfilmer fra USA
Filmer fra 1981
Engelskspråklige filmer
Filmer lagt til New York
Marie Sophie av Danmark og Norge

Marie Sophie av Danmark og Norge, (Marie Sophie Frederikke av Hessen-Kassel) (født 28. oktober 1767, død 21. mars 1852) var dansk-norsk dronning 1808–1814 og dansk dronning 1814-1839. 

Hun var datter av Karl av Hessen-Kassel og Louise av Danmark. Gift med sin fetter Frederik VI. De fikk åtte barn sammen, men kun to døtre oppnådde voksen alder.

Barn:
 Caroline av Danmark, 1793–1881, gift med arveprins Fredrik Ferdinand av Danmark.
 Vilhelmine Marie, 1808–1891, i første ekteskapet gift med kong Frederik VII, deretter med sin fetter hertug Carl av Glücksburg.

Marie Sophie hadde ingen reell politisk innflytelse, men skulle allikevel indirekte få det når det gjaldt kongehusets fremtid. Hennes søster Luise var gift med hertugen av Sønderborg-Bech Wilhelm og det var etter Marie Sophies ide at han ble opphøyet til hertug av Glücksburg.

Da hertugparets sønn Christian var rundt 13 år gammel, tok kongeparet han til seg som et slags barnebarn etter initiativ av dronningen. Dette var neppe negativt da han senere ble kandidat til den danske tronen og ble konge som Christian IX.

Referanser

Litteratur

Eksterne lenker 
 
 De Danske Kongers Kronologiske Samling - Marie Sophie

Danske dronninger
Norges dronninger
Huset Hessen-Kassel
Huset Oldenburg
Fødsler i 1767
Dødsfall i 1852
Ole Johannes Øvretveit

Ole Johannes Øvretveit (født 13. april 1967 i Sande i Gaular) er en norsk journalist, redaktør og humorist.  Han er utdannet siviløkonom.

Øvretveit har arbeidet som journalist i Førdeavisa Firda og Sogn Dagblad, som han senere ble redaktør for. Videre har han bidratt til opprettelsen av avisene Årdal og Lærdal Avis, og Sogndal avis, og har vært vaktsjef i Bergensavisen. Han har også arbeidet som journalist for NRK Sogn og Fjordane, samt bidratt som kåsør og programleder for radioprogrammet Radio Røysi.

Bibliografi 
 2011: Doktoren og vesledoktoren
 2007: Vestlandsk verandafilosofi – en samling av hans beste kåserier. ISBN 9788282120029
 1994: Mat for ekte mannfolk

Eksterne lenker 
NRK Sogn og Fjordane

Journalister i norske lokalaviser
Norske redaktører
Norske forfattere
Personer fra Gaular kommune
Fødsler i 1967
Sverre Isachsen

Sverre Isachsen (født 11. november 1970) er en internasjonal rallycrossfører fra Hokksund i Norge.

Isachsen startet med bilsport i 1989, og ble Norgesmester i rallycross i 1999 og 2000. I 2002 debuterte han i Europamesterskapet med en Ford Focus. Han ble nummer tre sammenlagt i 2005, før han ble nummer fire sammenlagt i tre år på rad.

I 2009 tok han sin første av tre strake EM-titler på rad i "keiserklassen" Supercars (tidligere divisjon 1). I 2010 ble han også nordisk mester og norsk mester i rallycross. Både i 2010 og 2011 ble han kåret til "Årets Bilsportsutøver" i Norge, den høyeste utmerkelsen i norsk bilsport.

I 2012 skrev han under en treårskontrakt med Subaru PUMA Rallycross Team, for å kjøre i Global Rallycross Championship.

Referanser

Eksterne lenker 
 

Norske rallycrossførere
Norske deltagere i X Games
Fødsler i 1970
Aleen Bailey

Aleen Bailey (født 25. november 1980 i St. Mary) er en jamaikansk friidrettsutøver.

Karriere 
Under OL 2004 i Athen var hun med på laget som tok gull på 4 x 100 m stafett, sammen med lagkameratene Tayna Lawrence, Sherone Simpson og Veronica Campbell. På 100 meter kom hun på femteplass, og på 200 meter fikk hun fjerdeplassen.

Under VM 2005 i Helsingfors deltok hun også på Jamaicas stafettlag, som løp inn til sølvplass. Ved de Panamerikanske leker 2007 og VM i friidrett 2009 vant de jamaicanske jentene gull på 4 x 100 meter, med Bailey på laget. De kom også til finalen ved sommer-OL 2008, men brøt løpet da de feilet ved andre veksling. Bailey løp ikke i finalen, kun i kvalifiseringen i dette OL.

Personlige rekorder (per juli 2012) 
Utendørs
 100 m – 11,04 (29. juni 2012)
 200 m – 22,33 (24. august 2004)
Innendørs
 55 m – 6,79 (14. januar 2012)
 60 m – 7,18 (12. februar 2012)
 200 m – 23,03 (14. mars 2003)

Referanser

Eksterne lenker 
 

Jamaicanske sprintere
Jamaicanske mestere
Olympiske mestere for Jamaica
Verdensmestere i friidrett
Medaljevinnere under Sommer-OL 2004
Deltakere for Jamaica under Sommer-OL 2004
Friidrettsutøvere under Sommer-OL 2004
Deltakere for Jamaica under Sommer-OL 2008
Friidrettsutøvere under Sommer-OL 2008
Fødsler i 1980
Personer fra Saint Mary Parish på Jamaica
Kredittvurdering

En kredittvurdering tar for seg kredittverdigheten til en person, et selskap eller til og med et land (makro-rating). Kredittvurderinger tar utgangspunkt i finansiell historikk og nåværende aktiva og passiva. Som regel gjør en slik vurdering det mulig for en långiver eller investor å anslå sannsynligheten for at låntakeren klarer å betale tilbake lånet.

Et dårlig resultat på kredittvurderingen indikerer høy risiko for at låntaker er betalingsudyktig på lånet, og fører dermed til høyere rentesats, eller til at kreditor nekter å låne ut penger.

Det er forskjell mellom ratingbyråer som Moody's og kredittvurderingsbyråer som originalen Dun & Bradstreet, Experian Creditsafe og Kredittopplysningen. Utstedere av verdipapirer vil typisk kjøpe en rating av selskaper som Moody's, Fitch Ratings eller Standard & Poor's, for å kunne verdisette verdipapirene riktig. Men eksempelvis vil en bank kjøpe kredittvurderingløsninger av Bisnode, Experian, Creditsafe, Kredittopplysningen, for å kunne ta en beslutning om en person/foretak får innvilget lån (og på hvilke premisser), basert på ønsket risikoprofil fra kundens side. Likheten for alle modellene er at de alle måler sannsynligheten for betalingsudyktighet i den gitte ratingklassen.

De mest kjente ratingselskapene er Moody's, Standard & Poor's og Fitch Ratings. I USA snakker man om «de tre store» kredittvurderingsbyråene, som er Dun & Bradstreet, Equifax og TransUnion.

Kredittvurderingen ble oppfunnet av Dun & Bradstreets grũnder Louis Tappan i 1841. Dun & Bradstreet oppstod gjennom fusjonen i 1933 da The Bradstreet Company (stiftet i 1849) slo seg sammen med R.G. Dun Company, et selskap som kjøpte opp Mercantile Agency. Oppkjøpet som fant sted i 1859, førte til at Mercantile Agency byttet navn til R.G. Dun & Company.

Experian er verdens største leverandør av data, analyse og statistiske modeller.

Creditsafe er verdens mest brukte leverandør av kredittopplysninger.

Kredittvurderingsbyråer som vurderer privatpersoner og/eller bedrifter i Norge er: Bisnode Norge AS, Creditsafe Norway AS, Experian AS og Kredittopplysningen AS. Experian i Norge har inngått et samarbeid med fintech-aktøren Defero, som går ut på å tilby privatpersoner gratis innsyn i egne kredittdata.

Referanser

Eksterne lenker

Finans
Nedskrevet historie

Nedskrevet historie kan defineres som historie som har blitt skrevet ned eller registrert ved hjelp av språk. Historie er et mer generelt ord som beskriver informasjon om fortiden. Den nedskrevne historien starter i 4. årtusen f.Kr., samtidig som skriving for første gang ble praktisert.

Tidlige språk
Utviklingen av tidlige skriftspråk var viktig for utviklingen av de gamle menneskesivilisasjonene, og omfattet dannelsen av alfabeter, logogrammer og ideogrammer.

Se også
 Oldtiden

Referanser

Eksterne lenker
 Teorier om tidlig skriving
 Mer om oldtidens skrifter

Historie
The Boston Globe

The Boston Globe er en liberal dagsavis fra Boston i Massachusetts i USA. Den regnes sammen med Boston Herald som de store dagsaviser i Boston, og er kanskje den viktigste regionalavis for New England-delstatene.

The Boston Globe ble grunnlagt i 1872 av seks forretningsmenn i Boston. Første utgave kom ut 4. mars 1872.

Avisen hadde i 2002 et opplag på 467 745 eksemplarer.

Eksterne lenker 
 
  Red Sox owner John Henry buys 'Boston Globe' for $70 million på www.cbssports.com

Aviser i USA
Boston
Aviser etablert i 1872
1872 i USA
Kultur i Massachusetts